O sută de angajați din penitenciare au aprins fumigene în fața Ministerului Justiției: "Așa conduce guvernul țara“.
Angajații din penitenciare au protestat azi în fața Ministerului Justiției. Sindicaliştii din Poliţia Penitenciare reclamă condiţiile de muncă. Gardienii sunt nemulțumiți pentru că stau multe ore peste program. Angajații din penitenciare vor mai mulți bani și cer angajări. Sindicaliștii amenință că din 8 martie vor bloca activitatea penitenciarelor.
Protestul gardienilor, dubla a doua! O sută de angajați din penitenciare au aprins astăzi fumigene în fața Ministerului Justiției. În urmă cu două săptămâni, au adus sub geamul ministrului Stelian Ion un manechin legat cu lanțuri de mâini și de picioare."Așa conduce guvernul țara“, spun gardienii, nemulțumiți că a fost blocată legea prin care salariile lor ar fi trebuit să crească.Cosmin Dorobanțu – secretar general FSANP: “Sunt 11 000 de angajați în penitenciare raportat la un standard de 20 000 angajați. Deci, treaba celor 9000 de angajați se răsfrânge asupra celor 11 000 de angajați pe care-i stresează."“Acum două săptămâni am avut un manechin care-l reprezenta pe domnul Cîțu și pe domnul Stelian Ion. Era un manechin îmbrăcat în zeghe și cu lanțuri la picioare. Am vrut să transmitem un mesaj clar că ăștia sunt oamenii cu care noi lucrăm", adaugă Cosmin Dorobanțu.